section_heading: <center> Velika nagrada Španjolske</center>
paragraph_text: Bottas je prvi ušao u boks od vodećih vozača u 23. krugu i soft gume zamijenio mediumom, a vodeći Verstappen slijedio ga je krug kasnije i također zamijenio soft s medium komponentom. Leclerc je produljio svoju prvu dionicu na softu i u boks ušao u 29. krugu, baš kao i Hamilton koji je ostao pet krugova duže na stazi od Verstappena i vratio se oko šest sekundi iza njega. Iako je Hamilton za nekoliko krugova sustigao Verstappena i došao mu na manje od sekunde, ni uz pomoć DRS-a nije uspio zaprijetiti Nizozemcu te se Mercedes odlučio na promjenu taktike i u 42. krugu pozvao Hamiltona na drugu promjenu guma. Mercedes je Hamiltonu opet stavio medium gume, a svjetski prvak odmah je počeo nizati najbrže krugove i sustizati momčadskoga kolegu Bottasa koji mu nije olakšao posao, te ga je prestigao u 52. krugu na kočenju za deseti zavoj.